Marlene Harpsøe (DF), 2011-05-02:
I Dansk Folkeparti har vi ved flere lejligheder fremsat beslutningsforslag her i Folketinget om forbud mod seksuelt misbrug af dyr og forbud mod dyrepornografi, og derfor kan vi i Dansk Folkeparti også helhjertet støtte dette forslag, som vi i dag behandler, nemlig B 102.
Sexmisbrug af dyr er fuldstændig afskyeligt og uacceptabelt.
Det kan simpelt hen ikke være rigtigt, at det i Danmark ifølge lovgivningen er tilladt, at mennesker kan forgribe sig på et dyr for at tilfredsstille egne seksuelle behov.
Jeg synes rent faktisk, det er ret pinligt, at vi i Danmark har en lovgivning, som gør det lovligt.
Så er der nogle her i Folketinget, som er inde på, at vi jo ikke kan føre bevis.
Nej, det kan være rigtig, rigtig svært, for dyrene kan jo ikke selv tale deres sag.
Det er reelt rigtig, rigtig svært, og ikke engang ved brug af videoovervågning er det sikkert, at man kan dømme personer for at have voldtaget et dyr.
For hvis man ikke kan bevise, at dyret har lidt overlast – dyret kan netop ikke sige fra eller sige, hvad det har følt ved overgrebet – er det jo klart, at det er svært at bevise.
Det er derfor, vi er nødt til have et generelt forbud mod den her slags i lovgivningen, for vi må først og fremmest beskytte dyrene.
Det er ikke rimeligt, at mennesker kan forgribe sig seksuelt på dyrene for at tilfredsstille sine egne behov, for det lider dyrene kun overlast af.
I Dansk Folkeparti mener vi, det er et godt menneskesyn at være god ved dyr, og det er altså ikke at være god ved dyr at forgribe sig seksuelt på dem.
Alligevel formåede det her tv-program på TV 2, Danmark ifølge Bubber, at komme med nogle eksempler på, at man altså rimelig nemt via internettet kan komme i kontakt med mennesker, som stiller deres hunde til rådighed for de her seksuelle krænkelser, og det mener vi i Dansk Folkeparti ikke er rimeligt.
Grunden til, at der ikke rent officielt er så mange eksempler på det, er jo, at det her er et område, der er meget tabubelagt, og derfor må vi også sørge for at få det belyst noget mere.
I Dansk Folkeparti har vi indkaldt justitsministeren til et samråd den 12. maj i Folketingets Retsudvalg netop om det her spørgsmål, og noget af det, som vi jo gerne vil have at ministeren forholder sig til under det samråd, er, hvordan det kan lade sig gøre, at det er lovligt at voldtage et dyr, men ulovligt at voldtage et menneske.
Og så er der jo de her dyrebordeller, som også findes i Danmark, og som bl.a. 24timer tidligere har afdækket.
Dem vil vi også ind på under det her åbne samråd.
Vi mener, det er urimeligt, at vi ikke i dag en gang for alle kan blive enige om her i Folketinget, at et seksuelt overgreb på et dyr er uacceptabelt, for de er dyr, og de kan ikke selv sige fra og sige: Det her er en krænkelse af min integritet.
I Dansk Folkeparti mener vi ikke, at det her kun handler om at sende et signal.
Det handler i høj grad om at beskytte dyrene, så også politiet reelt kan efterforske de her sager og føre dem til doms.
I Dansk Folkeparti har vi som sagt tidligere fremsat et næsten enslydende beslutningsforslag som det, vi behandler i dag, som vi heller ikke har fået igennem, og nu vil vi så prøve at indkalde justitsministeren til et samråd i Retsudvalget, hvor vi forhåbentlig kan få uddybet, hvorfor man fra regeringens side stadig væk mener, at det skal være lovligt at voldtage et dyr i Danmark.